APSTIPRINU

SIA “Daugavpils bērnu veselības centrs”

valdes locekle

Tatjana Kokina

2021.gada 27.decembrī

Rīkojuma Nr.1.6/162

SIA “DAUGAVPILS BĒRNU VESELĪBAS CENTRS”

**ĒTIKAS KODEKSS**

1. **Vispārīgie jautājumi**
2. SIA „Daugavpils bērnu veselības centrs” (turpmāk - Kapitālsabiedrība) Ētikas kodekss ietver profesionālās ētikas un uzvedības principus, normas un ieteikumus. Ētikas kodeksā iekļautie principi, normas un ieteikumi ir saistoši Kapitālsabiedrības amatpersonām un darbiniekiem, studentiem, praktikantiem (turpmāk – darbinieks/i).
3. Ētikas kodeksa mērķis ir noteikt Kapitālsabiedrības darbinieku profesionālās ētikas un uzvedības pamatprincipus, rīcību un ieteikumus saskarsmei komunikācijā ar pacientiem, viņus pārstāvošajām personām, apmeklētājiem, sadarbības partneriem un savstarpēji starp Kapitālsabiedrības darbiniekiem.
4. Ētikas kodeksa uzdevumi ir:

* veicināt darbinieku likumīgu un godprātīgu darbību Kapitālsabiedrības un sabiedrības interesēs;
* novērst jebkādas personiskas ieinteresētības ietekmi uz Kapitālsabiedrības lēmumu pieņemšanu;
* noteikt rīcību nonākot faktiska, šķietama vai potenciāla interešu konflikta situācijā, saņemot dāvanas vai viesmīlības piedāvājumus komunikācijā ar kolēģiem un sabiedrību;
* veicināt darbinieku rīcību, lai nodrošinātu korupcijas risku novēršanu Kapitālsabiedrībā

**II Kapitālsabiedrības darbinieku ētiskas rīcības pamatprincipi un ētikas normas**

1. Ikviens Kapitālsabiedrības darbinieks savā darbībā ievēro Ētikas kodeksu. Darbinieki Kapitālsabiedrībai nodrošina ne tikai panākumus, produktivitāti un kvalitāti, bet katrs atsevišķi ar savu personību veido kopējo Kapitālsabiedrības tēlu.
2. Darbinieki veic sev uzticētos pienākumus atbilstoši profesionālajai kompetencei, sabiedrības interesēm un ētiskajām prasībām. Situācijās, kas nav minētas šajā Ētikas kodeksā, Kapitālsabiedrības darbinieks rīkojas saskaņā ar sabiedrībā pieņemtajām vispārējām uzvedības normām.
3. Kapitālsabiedrībā tiek noteiktas šādas ētiskās vērtības – atbildība, attīstība, godīgums, sadarbība un kvalitāte.
4. Balstoties uz noteiktajam ētiskajām vērtībām, Kapitālsabiedrībā tiek noteikti šādi profesionālās ētikas pamatprincipi un Kapitālsabiedrības darbiniekam, lai rīkotos ētiski, ir jāievēro šādas ētikas normas:

* **Atbildība:**
* lai sasniegtu profesionāli visaugstāko rezultātu, darbinieks amata pienākumus veic atbildīgi, izmantojot savas zināšanas, prasmes un darba pieredzi;
* darbinieks ir uzņēmīgs, mērķtiecīgs un cenšas sasniegt labākos rezultātus regulāri papildinot savas profesionālās zināšanas, izrādot pašiniciatīvu un izsaka savus priekšlikumus darba pilnveidošanai;
* darbinieks apzinās sava amata prasības un nosacījumus, kā arī savas darbības ieguldījumu, tādēļ izjūt personisku atbildību par veikta darba kvalitāti Kapitālsabiedrības kopīgo mērķu sasniegšanai;
* darbinieks savus pienākumus veic profesionāli, savlaicīgi, ievērojot precizitāti, lai nodrošinātu Kapitālsabiedrības efektivitāti un kvalitāti. Darbinieks veic tādus pienākumus un pieņem tādus lēmumus, kas atbilst viņa kompetencei:
  + darbinieks ir patstāvīgs un neatkarīgs savu pienākumu izpildē, norobežojas no personīgajām interesēm un ārējās ietekmes (citu personu, politisku, reliģisku vai sociālu grupu interesēm, pakļaušanos sabiedrības protestiem vai bailēm no kritikas);
* rīkoties atbildīgi darbinieks ir lojāls jeb uzticams pret Kapitālsabiedrību, ievēro tās darbības mērķus un ētiskas vērtības;
* darbinieks lieto Kapitālsabiedrības īpašumu iespējami ekonomiski, taupīgi un racionāli, neļauj to savtīgi izmantot citām personām. Kapitālsabiedrības īpašuma lietošana personiskām vajadzībām ir aizliegta;
* **Taisnprātība un godprātība:**
* darbinieka attieksme pret darba devēju ir labvēlīga. Darbinieks apzinās, ka katra atsevišķa darbinieka uzvedība un rīcība veido Kapitālsabiedrības kopējo tēlu;
* darbinieku savstarpējo attiecību pamatā ar pacientiem, kolēģiem un citām personām ir cieņa, pieklājība, godīgums, izpalīdzība, sadarbība, savstarpēja uzticēšanās un atbalsts;
* darbinieks nepieļauj konfliktu situācijas veidošanos, izturoties savaldīgi, pacietīgi, taktiski. Veidojoties konflikta situācijai, kolēģi veido diskusiju situācijas noskaidrošanai un kompromisa atrašanai;
  + pieņemot lēmumus, darbinieks ņem vērā tikai objektīvu un pārbaudītu informāciju, pamatojoties uz iegūtajiem faktiem un pierādījumiem;
  + darbinieks iesaistās tikai tādā darbībā, profesijā vai pasākumā, kas nodrošina kvalitāti un uzticamību par viņa godprātību, objektivitāti un neatkarību, vai pozitīvi iespaidot Kapitālsabiedrības reputāciju.
* **Taisnīgums, atklātība un konfidencialitāte**
  + darbiniekam jābūt patiesam attiecībā pret pacientiem, darbiniekiem un citām personām;
  + darbinieks, Kapitālsabiedrībā noteiktajā kārtībā, ziņo par kļūmēm un nevēlamiem gadījumiem, kas ir radušies ārstniecības un aprūpes procesā, izmantojot pacientu drošības sistēmas ziņojumus vai arī jebkurā citā veidā;
  + darbinieks rīkojas taisnīgi, ievērojot personu vienlīdzību likuma priekšā un neizrādot pamatotas privilēģijas kādai no tām, un neizmantojot ieņemamā amata priekšrocības savās interesēs;
  + darbinieks nepieļauj prettiesiskas rīcības slēpšanu, noklusēšanu vai atbalstīšanu;
  + darbinieks sniedz informāciju tiešajam vadītājam, Kapitālsabiedrības valdes loceklim vai Ētikas komisijai par šī kodeksa pārkāpumiem, ko izdarījuši citi darbinieki, gadījumiem, kad tam liek rīkoties nelikumīgi, neētiski vai veidā, kas saistīts ar sliktu pārvaldību, kā arī par iespējamajiem interešu konflikta un/vai korupcijas gadījumiem;
  + darbinieka tiešais vadītājs, Kapitālsabiedrības valdes loceklis vai Ētikas komisija ir atbildīga, lai darbiniekam, kas pamatoti un labticīgi ziņo par jebkuru no iepriekšējā punktā minētajiem gadījumiem, netiek nodarīts nekāds kaitējums;
  + darbinieks informāciju, kas viņam kļuvusi zināma, pildot darba vai amata pienākumus, nedrīkst prettiesiski izpaust vai izmantot mērķiem, kas nav saistīti ar amata pienākumu veikšanu vai konkrētu darba uzdevumu pildīšanu;
  + darbinieks ar darba videi piemērotu uzvedību un ārējo izskatu veicina sabiedrības labvēlīgu attieksmi pret Kapitālsabiedrību, apzinoties, ka viņa uzvedība, ģērbšanās kultūra un rīcība veido Kapitālsabiedrības tēlu kopumā;
  + pēc darba tiesisko attiecību pārtraukšanas darbinieku pienākums ir saglabāt konfidencialitāti par iegūto informāciju, kas nonākusi viņu rīcībā darba tiesisko attiecību laikā.

**III Interešu konflikta novēršana**

1. Interešu konflikts rodas situācijā, kad darbiniekam ir personiskas intereses, kas ietekmē vai var ietekmēt godīgu un objektīvu darba vai amata pienākumu veikšanu.
2. Darbinieks atsakās no darba pienākumu veikšanas vai amatpersonas amata savienošanas visos gadījumos, kad ētisku apsvērumu dēļ varētu tikt apšaubīta darbinieka darbības objektivitāte un neitralitāte, lai sabiedrībā nerastos iespaids, ka darbinieks rīkojas interešu konflikta situācijā un ka viņš pieņem lēmumus vai piedalās lēmumu pieņemšanā personisko interešu vai apsvērumu ietekmē.
3. Darbinieks lēmumus pieņem vienīgi Kapitālsabiedrības un sabiedrības interesēs, ievērojot Kodeksa normas. Darbinieks neizmanto amata stāvokli un Kapitālsabiedrības resursus privāto interešu risināšanai, personiska labuma vai citu personu savtīgu labumu gūšanai.
4. Darbinieks atsakās no tādu pienākumu veikšanas un lēmumu pieņemšanas, kas saistīti ar savām un citu personu personiskajām vai mantiskajām interesēm.
5. Darbinieks atturas personīgi vai ar trešo personu starpniecību pieņemt no pacientiem, viņus pārstāvošajām personām, apmeklētājiem, sadarbības partneriem vai farmācijas jomas pārstāvjiem dāvanas un labvēlības vai pateicības izpausmes, kas pielīdzināmas dāvanām (tai skaitā atlaides, izklaides piedāvājumi, pakalpojumi, tiesību piešķiršana, nodošana un atbrīvošana no pienākuma, atteikšanās no kādām tiesībām, kā arī citas darbības, kas rada kādu labumu), ja tās var ietekmēt vai radīt šaubas par kāda amata pienākuma vai uzdevuma izpildes objektivitāti.
6. Darbinieks var pieņemt ziedus, nelielas vērtības suvenīrus, grāmatas vai reprezentācijas priekšmetus, kas likuma „Par interešu konflikta novēršanu valsts amatpersonas darbībā” izpratnē netiek uzskatīti par dāvanām.
7. Darbiniekam ir pienākums ir nekavējoties informēt rakstveidā augstāku amatpersonu par jebkuru tam objektīvi zināmu korupcijas izpausmi vai tās pazīmēm Kapitālsabiedrībā.
8. Darbinieks informāciju par iespējamiem, viņam zināmiem koruptīviem nodarījumiem un interešu konfliktiem rakstveidā iesniedz Kapitālsabiedrības valdes loceklim.
9. Kapitālsabiedrības valdes loceklim ir pienākums nodot saņemtos iesniegumus par iespējamiem koruptīviem nodarījumiem un interešu konfliktiem Ētikas komisijai.
10. Kapitālsabiedrības valdes loceklim un Ētikas komisijas locekļiem aizliegts izpaust informāciju par to, kurš darbinieks informējis par koruptīviem nodarījumiem.

**IV Kodeksa normu pārkāpumu izskatīšana**

1. Sūdzību par darbinieka pieļauto šajā kodeksā noteikto normu pārkāpumu izskata ar Kapitālsabiedrības valdes locekļa rīkojumu izveidota Ētikas komisija.
2. Kapitālsabiedrības valdes loceklis un Ētikas komisija uzrauga Kodeksa pielietojumu, periodiski pārbaudot tā piemērotību, adekvātumu un efektivitāti Visos kapitālsabiedrības līmeņos, nepieciešamības gadījumā pilnveidojot to.
3. Kodeksa noteikumu neievērošanas gadījumā jautājumu par Kapitālsabiedrības darbinieka neētisku rīcību var ierosināt ikviena fiziska vai juridiska persona. Iesniegums vai informācija ar pietiekamu pamatojumu par personas neētisku rīcību tiek iesniegta Kapitālsabiedrības valdes loceklim. Iesniegums vai informācija nedrīkst būt anonīma. Iesniegumu vai informāciju par Kapitālsabiedrības darbinieka neētisku rīcību Kapitālsabiedrības valdes loceklis virza izskatīšanai Ētikas komisijā.
4. Ētikas komisija sūdzības izskata Ētikas komisijas noteiktajā kārtībā.
5. Ētikas komisija informē valdes locekli par izskatītajām lietām.
6. Ētikas komisijas lēmumiem par ētikas normu pārkāpumiem ir ieteikuma raksturs.
7. Kapitālsabiedrības valdes loceklis, pamatojoties uz Ētikas komisijas lēmumu, pieņem lēmumu par darbinieka atbildību.
8. Ja darbinieka rīcība ir pretrunā ar šī kodeksa normām un tajā ir disciplinārpārkāpuma pazīmes, lietu izskata saskaņā ar Darba likuma normām. Lietas neizskatīšana Ētikas komisijā nevar būt pamats disciplinārsoda nepiemērošanai.

**V Noslēguma jautājumi**

1. Atzīt par spēkā zaudējušu 2012.gada 10.decembrī apstiprināto SIA “Daugavpils bērnu veselības centrs” Ētikas un deontoloģijas kodeksu.
2. Ētikas kodekss ir pieejams Kapitālsabiedrības mājas lapā [www.dbvc.lv](http://www.dbvc.lv) , kā arī pie personāla inspektores, un ir pieejams ikvienam darbiniekam.
3. Personāla inspektore mēneša laikā no Ētikas kodeksa spēkā stāšanās dienas iepazīstina Kapitālsabiedrības darbiniekus ar Ētikas kodeksu un darbinieks ar savu parakstu apliecina, ka ir iepazinies ar Ētikas kodeksu un apņemas ievērot tajā noteikto.